**DH-turneringen, udviklingen fra 2010 – 2022.**

“There are more than, like 10,000 women pros,.. “

Ovenstående citat er fra Netflix serien “Break Point” episode 2 sagt af den tidligere tennisspiller Chis Evert. 10.000 professionelle kvinder i tennis ... Wow. Det lyder virkeligt, som mange, også selvom det er på verdensplan. Jeg kender ikke antallet for badminton. Men jeg vil blive overrasket, hvis der bare er 100 danske badmintonspillere, som kan leve af at spille badminton, uden ved siden, at have et andet arbejde, SU og/eller ”leve på en sten”, fx hjemme hos forældrene. Men hvor ville jeg håbe, at der var 10.000 professionelle badmintonspillere og gerne en pæn del af dem var bosiddende i Danmark.

Denne artikel er ikke analyse af 2022/23 holdturneringen, men en analyse af DH-turneringens udvikling fra 2010 til 2022 (2010 er sæsonen 2010/11 og 2022 er sæsonen 2022/23). Den 7. februar 2023 skrev jeg en teaser til denne artikel her i badmintonbladet (<https://badmintonbladet.dk/dh-turneringen-udviklingen-fra-2010-2022-en-teaser-til-artiklen-der-kommer-senere-i-sin-helhed/>). Der vil for dem, som har læst den være gentagelser, da denne artikel skal kunne læses selvstændig.

DH-turneringen 2022/23 er overstået, og vi kender nu alle DH-rækkernes op -og nedrykkere. De danske mestre er fundet til finalestævnet ”Final4” den 23. april i Brøndby Hallen. En finale, hvor de to deltagende klubbede stillede med til sammen 14 ud af 18 deltagende spillere, som var udlændige/EU-spillere.

Jeg er ikke ude på at hænge nogle specifikke klubber og/eller spillere ud. Men ønsker blot at belyse udviklingen og stille nogle spørgsmålstegn generelt herved. Personligt ville jeg nu alligevel tillade mig at sige, at jeg ville håbe at 14 ud af de 18 spillere i førnævnte finale havde været danske spillere i stedet for 14 udlændige.

Way back i ”Stenalderen” i midten af 90’erne, da var jeg ung, husker jeg tilbage på en tid, hvor badmintonspillere på mere end 40 år, som kunne gøre sig på divisionsniveau, var få i forhold til i dag. Jeg har ikke tal på det. Så jeg ved reelt set ikke, om jeg har ret.

Jeg synes også at huske tilbage på en tid, hvor badmintonligaen var præget af de største danske stjerner (ingen nævnte, ingen glemte) og årets højdepunkt var finalen KB Hallen.

Jeg synes også at huske tilbage på en tid, hvor niveauet generelt var meget højt langt ned i rækkerne.

Jeg kan ikke føre ”bevis” for, at jeg husker rigtigt, og jeg siger ikke, at alt bare skal være, som det var i gamle dage. Overhovedet ikke. Men jeg ville gerne bruge fortiden til at spejle det op imod nutiden og fremtiden.

Nå, men lad ”Stenalderen” ligge. Hvordan står det til i badminton i dag?

Min fornemmelse er,

1) at der er langt flere gamle spillere i DH-holdturneringen (Danmarksserien – Ligaen) i dag end tidligere og de unge er relativt bedre end tidligere (fordi de træner mere), men ”til gengæld” er de langt færre nu end tidligere.

2) der er kommet langt flere udlændinge ind i Ligaen end tidligere.

3) de bedste spillere samler sig større grad i de store klubber i de store byer og det virker, som om der er langt færre DH-klubber på landet nu end tidligere.

Men jeg kender ikke svarerne. Så det satte jeg mig for at undersøge.

Jeg har kigget på udviklingen fra 2010-2022. Det er 13 sæsonen via badmintonplayer.dk. Selvom det ikke rækker helt tilbage til ”Stenalderen” så vil jeg tro at de seneste 13 år er nok til at belyse udviklingen DH-turneringen ud fra nævnte:

1) hvordan har antallet af udlændinge udviklet sig?

2) sætter brugen af udlændinge udviklingen af de danske spillere i stå og/eller gør brugen af udlændinge Ligaen mere/mindre interessant?

3) hvordan har aldersfordelingen udviklet sig – er der flere og flere rigtige gamle i DH-turneringen?

4) sætter det udviklingen i stå, hvis man antager at gamle spillere træner mindre end da de var i deres bedste badminton alder?

5) hvordan har forholdet mellem land/by og store/små udviklet sig?

6) sætter de store klubber, med mange hold i DH-turneringen, udviklingen af spillere/bredden i stå i de mindre klubber, fordi de suger de bedste ungdomsspillere i en tidlig alder, og dermed presser de mindre klubber ud af DH- turneringen?

Alt dette skal ses ud fra to spor, i mit håb om:

1) at den absolutte elite (Ligaen) og sub-Eliten (1. Division) kan blive så stærkt et produkt, at langt flere spillere kan leve professionelt/semi professionelt af det.

2) at Danmarksserien til 2. Division kan fungere, som udviklingsrækker for de spillere, der er på vej op i eliten og for alle andre spillere, som *blot* ønsker at dyrke konkurrencebadminton på et relativt højt niveau, bredt rundt omkring i Danmark.  Så sammenhængskraften i klubberne har sit omdrejningspunkt netop omkring *lørdag eftermiddag* hjemme i klubberne. Omvendt vil det værste være, hvis badminton skrumper ind, så den reelt kun er for de få, dvs. en sport, hvor de unge reelt ikke hører til nogen klub, de træner for sig selv, hvor kun de børn med forældre, der har råd til at kunne betale for egne trænere og turneringsdeltagelse i udlandet.

Jeg har udvalgt og kigget på kalenderårets sidste holdkampsrunde for alle rækker og puljer, i Danmarksserien til Badmintonligaen, i perioden 2010 – 2022. Jeg har kigget på bevægelse mellem klubberne, bevægelse mellem land og by, alder og om spillerne er danskere eller udlændinge.

Selvom det kun er én holdkampsrunde pr. år, så giver det alligevel ca. 17.000 spillere, der er fordelt på 130 – 138 hold pr. sæson.

Enhver klub er selvfølgelig frit for at resultatoptimere, men hvorfor gør de det?

Vel for at vinde mesterskabet og undgå nedrykning?

Men er det også fordi, hvis klubberne ikke hver især forbliver i Ligaen, så er de bange for at de unge talenter ikke vil søge hen til disse klubber (men til de andre ligaklubber i stedet for)?

Men er der mange af disse unge talenter, som er de store klubber, som spiller på lavere rangeret 2. hold og måske aldrig rigtigt får chancen på Liganiveau fordi pladserne er få?

Hvorfor er Ligaen og 1. Division reduceret i antal af kampe fra 13 til 9 kampe, hvor 3. HS, 4. HS, 2. DD & 3. HD er skåret væk? Er det fordi det skal passe til et TV-format?

Måske skulle en professionel holdturnering, fx. en Cup turnering, som bliver afviklet over få dage, være én ting til TV. Mens DH-turneringen er en anden, som i første omgang bliver 13 kamp formatet igen?

Jeg har intet imod udenlandske spillere, men jeg synes det bliver ligegyldigt, hvis en spiller kommer flyvende ind, spiller holdkampene og flyver ud igen i sekundet holdkampen er afviklet og dermed ikke bidrager til den daglige klubtræning, klubmiljø osv. Det kan ikke bidrage til meget i dansk badminton og vel slet ikke i forhold til hvad det angiveligt koster. Kunne pengene bruges på danske spillere i stedet for?

Jeg er med på, at der er udenlandske spillere, som bor og træner i Danmark, men generelt får jeg ikke et større kick ud af at se holdkampresultater med mange (EU) og/eller (Udl) spillere.

Er jeg alene om den holdning?

Måske kunne klubberne blive enige om (Musketer ed) **ikke** at bruge mere end fx 1-2 udenlandske spillere pr. hold – måske ikke til gavn for klubbernes resultater på den korte bane, men til gavn for alle i dansk badminton på den lange bane, og dermed også klubberne selv på den lange bane?

Jeg synes, at alle der kan spille DH holdkampe skal gøre det, uanset alder. Men hvis der bliver relativt og absolut færre af spillere i deres potentielle bedste alder (25-34 år) også selvom de fleste udlændinge kommer i deres bedste alder, og flere af de gamle; vil det så betyde, at de unge har færre seniorer at lære af til træningen (da der er færre af dem) og oveni at disse gamle spillere træner mindre?

Hvis de unge flytter tidligt fra deres første klub til de store klubber, vil det så betyde, at de efterlader et hul, som de små klubber kun kan udfylde ved at få gamle spillere til at spille holdkampene?

Hvis der kommer mange for unge til de store klubber, vil det betyde at de spillere, som er i deres bedste alder stopper – fordi den sociale del ryger?

Måske er de store klubber for store – de gør et kæmpe stykke arbejde – og udnytter blot de muligheder og regler der er – det kan jeg sagtens forstå, men hvis fx at antallet af hold pr. klub i DH-turneringen bliver nedsat til 3 pr. klub, så ville det måske gøre, at flere blev i de mindre klubber og dermed får vi bredt talenterne ud og giver flere klubber til at spille højere oppe i rækkerne?

Måske vil det hjælpe at give nogle af disse pladser som wildcard-pladser i DH-turneringen til områder, hvor badminton på DH-niveau er presset – i håbet om at det vil tiltrække/fastholde flere spillere i disse områder?

Hvis Danmark på den relative billige måde, som nu med kontingentbetaling, kan fastholde foreningstanken, og kan have mange gode DH-spillere bredt i hele Danmark, så vil vi med få midler kunne opretholde en DH-turneringen med mange gode spillere, som i sidste giver mange flere gode spillere, som kan klare sig på den internationale scene?

Er alt dette et tegn på at niveauet blandt de danske spillere er faldet?

Nedenfor gennemgår jeg kort en masse data, som grundlag, men som du selv kan dykke yderlig ned i, hvis du lyster, inden jeg sammenfatter, hvad jeg har fået ud af mine analyser i forhold til nogle af de spørgsmål jeg selv har stillet.

**Hvor mange spiller badminton?**

Den 30. marts 2023 skrev Badminton Danmark, at dets samlet medlemstal i 2022 er 92.553, som var en lille stigning på 291 medlemmer i forhold til 2021. Tallene er hentet fra Danmarks Idrætsforbund (DIF). Tillægges DGI’s medlemstal er der 113.380 badmintonspillere i 2022, jf. ”Idrætten i tal 2022” og endelig tillægges firmaidrætten får vi ifølge DIF 122.184 medlemmer i alt i 2022. Badminton Danmarks medlemsantal har i de seneste ligget stabilt på omkring 92-93.000 medlemmer. og dermed ligger grundlaget for rekrutteringen af spillere til DH-turneringen også stabilt.

I nedenstående to grafer ses i graf 1 Badminton Danmarks medlemsantal fra 2012 til 2022 og i graf 2 ses alle medlemmer i DIF, DGI & Firmaidræt. Tallene fra graf 2 er de samme tal, som kan findes på Danmarks Statistik. Antallet af badmintonspillere faldet, hvis man kigger på alle medlemmer i DIF, DGI og Firmaidræt tilsammen fra 151.000 spillere i 2012 til 122.000 spillere i 2022. Heldigvis er der flere og flere unge, som spiller badminton. Der er en stigende trend, hvis man ser på aldersgrupperne fra 0-24 år, jf. graf 2, det flugter meget godt i forlængelse af at den danske befolkning er steget fra 5,6 mio. personer i 2014 til ca. 5,9 mio. personer i 2022, jf. Danmarks Statistik.

Graf 1:



Kilde: DIF.dk

Graf 2:



Kilde: DIF.dk

Graf 2 – som tabel:



**Fordeling i aldersgrupper af DH-spillerne**

I tabel 1, som gælder for alle (DS- Ligaen) er spillerne opdelt i et 5 års interval. 15+ er de spillere, som er mellem 15-19 år gamle på den faktiske kampdato, 20+ er de spillere, som er 20-24 år gamle på den faktiske kampdato osv. Dog at bemærke at 45+ indeholder spillere helt op til 60 år.

Tabel 1:



Tabel 1, ses i procentvise fordeling:



Stærkt generaliseret, er aldersgruppernes grupperet:

De grønne er de **unge** spillere; ungdomsspillere og ung-seniorer. Deres niveau er stadigvæk under udvikling. I de 10 år, hvor spillerne er unge, er de år, hvor spillerne typisk tager deres ungdomsuddannelse og efterfølgende deres endelige uddannelse.

De blå er spillere i deres **prime**; seniorer, som potentiel bør være på toppen af, hvor gode de kan blive. Her startes samtidig arbejds- og familielivet.

De grå er seniorer i deres **efterår**, de har peaket fysiologisk og er ved at stoppe med at spille på et højt niveau.

De sorte markeret spillere er **veteranerne**; de kunne i princippet ”nøjes” med at spille veteranholdkampe.

I 2019 blev der ændret lidt på strukturen, særligt for 1. Division, hvilket gav ca. 40 ekstra spillere til DH-turneringen.

De unge spillere er blevet flere fra et niveau på ca. 600 spillere i 2010 til i dag at være ca. 650-670 spillere.

Grupperne med Prime og de Grå spillere er gået fra et niveau på knapt 600 til et niveau på godt 500 spillere.

Veteraner er mere end fordoblet fra ca. 50 spillere til ca. 130 spillere i 2022. Det svarer til at 10% af spillerne, som spiller i DH turneringen er mere end 40 år gammel. I 2010 bestod denne aldersgruppe af 4%.

Der er kommet flere yngre ind i DH-turneringen, de gamle ”veteranerne” er blevet flere, mens spillerne fra 25-39 år er blevet færre.

Gennemsnitsalderen ligger mellem på 26-27 år igennem hele perioden.

**Udlændige i Badmintonligaen**

Der er kommet langt flere udlændinge ind i Ligaen. Det er gået fra 12 af 90 spillere i 2010 til 26 af 87 spillere i 2022, hvilket svarer til ca. hver 3. ligaspiller. Det er samtidig mere end en fordobling af udenlandske spillere, jf. graf 3 & tabel 2. Desuden har 9 ud af 10 Ligaklubber udlændige på holdkortet mod 6 i 2010.

Graf 3:

Kilde Badmintonplayer.dk

Tabel 2:

a)



b)



**Fordeling danske og udenlandske spillere i aldersgrupper, alle DH-spillere**

Tabel 3:

Tabellen er splittet af tabel 1 på danske og udenlandske spillere fordelt på aldersgrupper. De udenlandske spillere er langt overvejende spillere der er op til 30 år. Så faldet af spillere i deres prime (25+ & 30+) skyldes faldet i antallet af danske spillere i disse to aldersgrupper tilsammen. Udvidelse af 1. division i 2019 med 8 hold fra 1 til 2 puljer gav ekstra 43-52 spillere i DH-turneringen, som i al væsentlighed blev besat af danske spillere.



Tabel 4:

Viser aldersfordelingen i hver række, men kun for danske spillere.

Tabel 2 viste at der blev flere og flere udenlandske spillere, så det betyder samtidig, at der er færre og færre danske spillere i Ligaen. Det har i særdeleshed ramt antallet af danske spillere, som er 30+. Antallet af danske ligaspillere er faldet fra knapt 80 spillere i 2010 til godt 60 spillere i 2022. Forskellen svarer næsten til 2 liga hold, jf. tabel 4.

1. divisionsudvidelsen i 2019 har givet ekstra 8 hold i DH-turneringen. Størstedelen af de ekstra pladser er blevet besat af danske spillere der er 15+ til 25+, jf. tabel 4.

I DS – 2. division er det mest bemærkelsesværdige udviklingen i spillere der er 40+ og 45+. I 2010 var der 60 spillere i de to alderskategorier mod 125 i 2022. Til gengæld var der 278 spillere i 15+ i 2010 mod 290 i 2022, jf. tabel 3.



**Placering i rækkerne af klubbernes 1. hold**

Tabel 5:

Viser i hvilken række klubbernes førstehold er placeret.

I 2010 var der 81 klubber repræsenteret om de 130 hold der var samlet i DH-turneringen. I 2010 er der 37 klubber, hvor førstehold lå i DS, og 64 klubber, hvor førstehold ligger i DS, 3. div eller 2. div.

I 2022 er 73 klubber repræsenteret om de 138 hold der er samlet i DH-turneringen. I 2022 er der 32 klubber, hvor dets førstehold ligger i DS og 52 klubber hvor dets førstehold ligger i DS, 3. div eller 2. div. Dette samlet fald siden 2010 er til trods for at 1. div blev udvidet med ekstra 8 hold i 2019.



**Storklubber; hold og spillere**

Tabel 6:

Jeg vil mene, at begrebet ”storklubber” kan debatteres med rette lige så meget, som man kan debattere begreberne ”talent” og ”elite”.

I min kontekst er en ”storklub” defineret simpelt, som en klub der ligger i 1. division eller i Ligaen. I princippet kunne en ”storklub” være en liga klub, og ”en stor klub” være en 1. divisionsklub. Men her er det blot helt simpelt når en klub ligger i 1. division eller i Ligaen, så er klubben en ”storklub”. Og dette er så helt blottet for debatten om hvorvidt faktorer, som fx medlemsantal, trænerstab og økonomi har indflydelse på om en klub er en ”storklub” og/eller eventuelt blot er en ”stor klub”.

Her ses de 30 klubber, som har været/er ”storklubber” i perioden 2010-2022 ud fra denne simple definition, og hvor mange hold disse ”storklubberne” har i DH-turneringen.

Tabellen er opdelt i 4 niveauer;

”Liga” for de klubber som har været i Ligaen i hele perioden.

”Liga & 1. div.” er de klubber, som har været i Ligaen og i 1. division.

”1. div.” er de klubber, som har været i 1. division, men ikke i Ligaen.

Øvrige klubber er de klubber, som højest har været i 2. division.

Ifølge denne definition kan der i 2022 maksimalt være 26 storklubber. Der er 22 storklubber i 2022. Det vil sige, at 4 af de 10 Ligaklubber har deres 2. hold i 1. division.

Udvidelse af 1. division i 2019 betød at antallet af hold i DH-turneringen, fordelt på ”storklubberne” er gået fra et niveau fra at have omkring i midten af 40erne til 72 hold i 2022. Samtidig kan det ses at antal hold fordelt på ”Øvrige klubber” (klubber, hvis 1. hold ligger i DS-2. division) er faldet fra midten af 80erne til 66 hold i 2022.



Tabel 7:

Her ses, hvordan spillerne i tabel 6 er fordelt i aldersgrupper i henholdsvis ”Storklubber” og ”Øvrige klubber”.

”Storklubberne” er gået fra at udgøre knapt 40% af spillerne i DH-turneringen i 2010 til at udgøre knapt 50% i 2022. Det er selvfølgelig samme tendens som udviklingen i antal, som ses i tabel i tabel 6.

”Storklubberne” har af samme årsag generelt fået flere spillere. De unge spillere 15+ og 20+ samt 25+ er blevet flere spillere i løbet af hele perioden. Tilsvarende er alle aldersgrupperne fra 15+ til 35+ faldet for de øvrige klubber. Dette viser at spillere i de ”øvrige klubber” er blevet færre og færre. Spillerne flytter fra de ”Øvrige klubber” til ”Storklubberne”.



**Placering i rækkerne af klubbernes 1. hold**

Tabel 8:

Her kan man se antallet af spillere fordelt i aldersgrupperne for de klubber, som i de pågældende sæsoner har deres førstehold i Danmarksserien. Denne tabel kunne selvfølgelig laves til hver række. Dette er således ikke en tabel for holdene i Danmarksserien, men som førnævnt kun en tabel for de klubber, hvis førstehold ligger i Danmarksserien. Det er split af tabel 5, der viser hvor mange klubber, hvor 1. holdet ligger i Danmarksserien.

En lille bemærkning, som eksempel; i 2022 er der 32 klubber, hvor 1. holdet ligger i Danmarksserien. Der er 3 af disse 32 klubber, som har to hold i Danmarksserien. Det svarer til 350 spillere. Konkret i 2022 var der én spiller som ikke var fremmødt og derfor bliver det i alt til 349 spillere i 2022.

Udvidelse af 1. division i 2019; en ekstra 1. divisionspulje gjorde, at der i det efterfølgende år 2020 var ekstra 50 spillere, som spillede på 1. holdet i Danmarksserien.

Der er en stigende tendens i at de unge spillere (15+ og 20+) bliver flere og flere fra 2020 og frem. Ligesom der i de fleste år har været flere og flere 45+ spillere. Til gengæld er det noget mere varierende hvordan de øvrige aldersgrupper har udviklet sig.



**Fordeling af spillere efter bydele & Kredsene**

Tabel 9:

Her ses opdelingen af Danmark efter landsdele i følge Danmarks Statistik.

Hvis man ser på de landsdele hvor de 4 store byer ligger; København, Aarhus, Odense & Aalborg så skal der kigges på Byen København/Københavns Omegn, Østjylland, Fyn og Nordjylland.

Til København kunne der i en bredere forstand tillægges Østsjælland og Nordsjælland. Men selv uden Øst og Nordsjælland så er landdelene ”Byen København & Københavns Omegn” sammen med Østjylland de to områder hvor der er har været tilvækst af DH-spillere over tid.

Lolland-Falster & Møn hører under Vest- og Sydsjælland.



Tabel 10:

Her er klubberne inddelt efter Badminton kredsene.

Det samme billede gør sig gældende, som i tabel 9; København og Midtjylland er de eneste to kredse, som vokset over tid i antal spillere i DH-turneringen. Det er de to eneste kredse, som har fået forøget antallet af spillere efter 1. divisionsudvidelsen i 2019.



**Klubstatus**

Tabel 11:

Her ses, hvor alle klubber er placeret med 1. holdet i DH-turneringen. Er der blanke felter, så betyder det, at klubben at de pågældende er rykket ud af Danmarksserien med 1. holdet i det pågældende år.



**Sammenfatning**

Jeg er blevet bekræftet i, at der er kommet flere og flere gamle -og udenlandske spillere ind i DH-turneringen. De store klubber ”storklubberne” er blevet større.

Områderne omkring København og Århus har haft vækst i antallet af spillere, imod sætning til resten af landet.

Jeg har også kunnet se, at der er kommet flere unge ind, mens de spillere der potentielt kunne være i deres bedste badminton alder er blevet færre i DH-turneringen. De unge spillere samler sig i de store klubber.

Badminton Danmarks medlemstal er stabilt, men som sidebemærkning er DIF, DGI & Firmaidræts medlemsantal samlet set faldet markant siden 2012.

I min indledning beskrev jeg at jeg gerne så, at Ligaen og 1. division bliver så stærkt et produkt, at langt flere kan leve professionelt af det. 2., 3. Division og Danmarksserien skal være udviklingsrækker spredt bredt ud over hele landet. Men det vil kræve ændring af vores nuværende DH-format, så de store klubber ikke suger alle til sig. Et af budene er, at klubberne maksimalt må have 3 hold i DH-turneringen. I fodbold ser vi heller ikke en divisionsstruktur, hvor de store klubber har et hold i hver divisionsrække. Det kunne være en god balance, hvis en badmintonklub, maksimalt må have 3 hold i DH-turneringen; fx et hold i 1. division eller i ligaen, og 2 hold fordelt i 2. division, 3. division eller i Danmarksserien.

I den forgangne sæson 2022/23 rykkede 7 første hold ud af Danmarksserien og kun 5 første hold rykkede op i Danmarksserien (jf. https://badmintonbladet.dk/holdturneringen/). Det vil med andre ord sige, at DH-turneringen 2023/24 består af 2 klubber færre end i den forgangne sæson. Dette er endnu et skridt imod at de mindre klubber bliver færre og færre i DH-turneringen.

Jeg ser rigtige gode eksempler på klubber, hvor der er super gode træningsmiljøer; hvor unge spillere, sammen med deres kvalificerede trænere, giver den fuld gas i bestræbelserne på at blive så gode som mulige. Så der er håb og et fundament at bygge på. Vi skal efter min mening, blot sikre os, at DH-turneringen understøtter og er med til at udvikle dem endnu mere.

Jeg håber at mine spørgsmål og talgennemgang kan være med til at skabe gode debatter for DH-turneringens udvikling.

Artiklen er skrevet; Sung Jakobsen, sung@sungdk.com